Illum, il-Kummissjoni Ewropea ħabbret investiment ta' €121 miljun għal proġetti integrati ġodda bħala parti mill-Programm LIFE għall-Ambjent u l-Azzjoni Klimatika. Dan il-finanzjament, li żdied b'20 % meta mqabbel mas-sena l-oħra, se jippromwovi l-irkupru ekoloġiku u se jgħin lill-Belġju, lill-Ġermanja, lill-Irlanda, lil Franza, lill-Ungerija, lill-Italja, lil-Latvja, lin-Netherlands, lill-Polonja, lill-Portugall u lis-Slovakkja jilħqu l-miri ekoloġiċi tagħhom. Dawn il-proġetti integrati huma mistennija jidderieġu fondi addizzjonali sinifikanti, li jgħinu lill-Istati Membri jagħmlu użu minn sorsi ta' finanzjament oħrajn tal-UE, inkluż il-fondi agrikoli, strutturali, reġjonali u tar-riċerka, kif ukoll il-fondi nazzjonali u l-investiment tas-settur privat. Il-Viċi President Eżekuttiv tal-Kummissjoni Ewropea Frans Timmermans stqarr: “Biex inwasslu l-Patt Ekoloġiku Ewropew, jeħtieġ li nibdew nimmobilizzaw ir-riżorsi bla preċedent li saru disponibbli għat-tranżizzjoni ekoloġika tal-Ewropa fil-baġit fit-tul u fil-fond ta' rkupru tagħna. Dawn il-proġetti integrati LIFE jappoġġaw azzjoni konkreta biex jitħares l-ambjent, biex tiġi restawrata n-natura, u biex tiġi appoġġata l-bijodiversità. B'dan l-investiment ngħinu lill-pajjiżi u lir-reġjuni jindirizzaw il-kriżijiet klimatiċi u tal-bijodiversità, u jibnu futur ġust u sostenibbli.” Il-Kummissarju għall-Ambjent, l-Oċeani u s-Sajd, Virginijus Sinkevičius, żied jgħid: “Ninsab ħerqan biex nara kif dan l-investiment il-ġdid se jgħin biex l-ekonomija ssir aktar ekoloġika, biex jinkisbu lura n-natura u l-bijodiversità u biex tittejjeb ir-reżiljenza għat-tibdil fil-klima f'dawn il-ħdax-il pajjiż. “Il-proġetti integrati LIFE jippermettu lill-Istati Membri jagħmlu differenza li tinħass għall-ambjent u għall-ħajja tan-nies, billi jippermettu strateġiji fit-tul b'ferm aktar flus u kapaċità milli bil-proġetti tradizzjonali LIFE.” Il-finanzjament ġdid u miżjud tal-LIFE se jappoġġa 12-il proġett ambjentali u klimatiku fuq skala kbira fi 11-il Stat Membru Il-Proġetti Integrati jtejbu l-kwalità tal-ħajja taċ-ċittadini billi jgħinu lill-Istati Membri jikkonformaw mal-leġiżlazzjoni tal-UE f'sitt oqsma: in-natura, l-ilma, l-arja, l-iskart, il-mitigazzjoni tat-tibdil fil-klima u l-adattament għalih. Jappoġġaw pjanijiet meħtieġa għall-implimentazzjoni tal-leġiżlazzjoni ambjentali u klimatika b'mod koordinat u fuq skala territorjali kbira. L-investiment LIFE li tħabbar illum huwa mistenni jidderieġi finanzjament komplementari sinifikanti minn sorsi oħra tal-UE, inklużi fondi agrikoli, reġjonali u strutturali, Orizzont 2020, kif ukoll atturi nazzjonali u reġjonali u investituri privati. Proġetti fil-Qosor Konservazzjoni tan-natura: Ħames proġetti dwar in-natura fil-Latvja, is-Slovakkja, l-Italja, in-Netherlands u l-Ġermanja se jgħinu biex jiġu rrestawrati ekosistemi naturali, f'konformità mal-Istrateġija tal-UE għall-Bijodiversità għall-2030 billi jtejbu l-ġestjoni tan-network Natura 2000 u billi jgħaqqdu aħjar iż-żoni protetti tiegħu. Minn dan huma mistennija jibbenifikaw diversi ħabitats u speċijiet, inklużi l-foresti, ix-xmajjar, l-artijiet agrikoli, il-bwar, it-torbieri, l-ispeċijiet akkwatiċi u l-għasafar. Ilma: B'appoġġ għad-Direttiva Qafas tal-UE dwar l-Ilma, proġett fi Franza se jintroduċi miżuri biex tittejjeb il-kwalità tal-ilma fir-reġjun ta' Pays de la Loire. Proġett ieħor se jgħin biex titnaddaf iż-żona ta' qbid tax-xmara Pilica fil-Polonja permezz ta' azzjonijiet pilota ta' infrastruttura ekoloġika u marittima u inizjattivi oħra. Immaniġġjar tal-Iskart: B'appoġġ għall-Pjan ta' Azzjoni tal-UE għal Ekonomija Ċirkolari, proġett Belġjan se jnaqqas l-iskart tal-plastik billi jħeġġeġ is-sostenibbiltà, minn żieda fil-ħajja tal-prodotti għall-prevenzjoni, l-użu mill-ġdid u r-riċiklaġġ tal-iskart. Mitigazzjoni tat-Tibdil fil-Klima: Fl-Ungerija se jkun hemm proġett li se jgħin biex titnaqqas id-dipendenza tal-pajjiż fuq il-faħam kannella. Il-finanzjament LIFE se jgħin lill-awtoritajiet biex jiddekarbonizzaw l-Impjant tal-Enerġija ta' Mátra b'mod gradwali, billi jissostitwixxu l-unitajiet tal-ġenerazzjoni tal-enerġija li jaħdmu bil-linjite b'soluzzjonijiet ta' teknoloġija b'livell baxx ta' emissjonijiet tal-karbonju. LIFE se jgħin ukoll lir-reġjun ta' Małopolska fil-Polonja biex jimplimenta l-Pjan ta' Azzjoni Reġjonali tiegħu għall-Klima u l-Enerġija, sabiex tiġi garantita tranżizzjoni ġusta. Proġett fl-Irlanda se jirrestawra madwar 10,000 ettaru ta' torbieri, jiġifieri żona ta' bejn wieħed u ieħor id-daqs ta' Dublin, b'potenzjal għoli ta' ħżin tal-karbonju. Adattament għat-Tibdil fil-Klima: Il-finanzjament LIFE se jgħin lill-gżejjer tal-Azores tal-Portugall isiru aktar reżiljenti għat-tibdil fil-klima. It-tim tal-proġett se jgħin bl-implimentazzjoni tal-programm reġjonali tal-adattament għat-tibdil fil-klima fuq id-disa' gżejjer. Id-deskrizzjonijiet tal-proġetti jinsabu fl-Anness ta' din l-istqarrija għall-istampa. Sfond Il-programm LIFE huwa l-istrument ta' finanzjament tal-UE għall-ambjent u l-azzjoni klimatika. Ilu għaddej mill-1992 u kkofinanzja aktar minn 5,500 proġett fl-UE kollha u f'pajjiżi mhux tal-UE. Fi kwalunkwe ħin, jinsabu għaddejjin madwar 1,100 proġett. Il-baġit 2014-2020 kien ta' €3.4 biljun fil-prezzijiet attwali. Il-ftehim politiku dwar il-baġit fit-tul tal-UE 2021-2027 jipprevedi EUR 5.4 biljun fil-prezzijiet attwali għall-Programm LIFE, jiġifieri żieda ta' kważi 60 %. Il-Proġetti Integrati LIFE ġew introdotti biex l-awtoritajiet statutorji fl-Istati Membri tal-UE jkunu jistgħu jimplimentaw il-leġiżlazzjoni ambjentali u klimatika bl-aktar mod sħiħ possibbli. Il-Proġetti Integrati jipprovdu finanzjament għal pjanijiet, programmi u strateġiji żviluppati f'livell reġjonali, multireġjonali jew nazzjonali. Dawn jgħinu lill-Istati Membri jikkonformaw mal-leġiżlazzjoni ewlenija tal-UE f'sitt oqsma: in-natura, l-ilma, l-arja, l-iskart, il-mitigazzjoni tat-tibdil fil-klima u l-adattament għalih. L-aspett uniku tal-Proġetti Integrati huwa li jippermettu lill-Istati Membri jagħmlu użu minn sorsi ta' finanzjament oħra tal-UE, inkluż il-fondi agrikoli, strutturali, reġjonali u tar-riċerka, kif ukoll il-fondi nazzjonali u l-investiment tas-settur privat. Għal aktar informazzjoni ara Anness – deskrizzjonijiet tal-proġetti Il-programm LIFE Il-Proġetti Integrati LIFE Il-Patt Ekoloġiku Ewropew Ritratti u filmati dwar il-Bijodiversità